“ก.พลังงาน” พร้อมรับมือเหตุขัดแย้งสหรัฐฯ-อิหร่าน วอนปชช.อย่าตื่นตระหนก
นายสนธิรัตน์ สนธิจิรวงศ์ รมว.พลังงาน ยืนยัน กระทรวงฯวางมาตรการด้านพลังงาน เตรียมพร้อมรับมือสถานการณ์สหรัฐฯ-อิหร่านอย่างเต็มที่ วอนประชาชนอย่าตื่นตระหนก 
นายสนธิรัตน์ สนธิจิรวงศ์ รมว.พลังงาน ยืนยัน กระทรวงฯวางมาตรการด้านพลังงาน เตรียมพร้อมรับมือสถานการณ์สหรัฐฯ-อิหร่านอย่างเต็มที่ วอนประชาชนอย่าตื่นตระหนก
7 ม.ค. 2563

ผู้สื่อข่าวรายงานว่า วันนี้ (7 ม.ค.63) ที่ทำเนียบรัฐบาล นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน ได้ให้สัมภาษณ์ว่า กระทรวงพลังงานได้ติดตามและประเมินสถานการณ์ความขัดแย้งระหว่างสหรัฐฯกับอิหร่าน โดยสถานการณ์ยังไม่มีอะไรเปลี่ยนแปลงมากนักในเชิงราคาน้ำมัน ยังไม่อยู่ในเกณฑ์ที่จะต้องดำเนินการใดๆ เพราะภายใต้กลไกปกติยังบริหารจัดการได้ แต่ได้มีการเตรียมการที่จะใช้มาตรการต่างๆ ไม่ว่าจะเป็น เงินกองทุนน้ำมันเชื้อเพลิงที่มีอยู่เกือบ 4 หมื่นล้านบาท  การสต๊อกน้ำมัน ที่ปัจจุบันสามารถใช้ได้ 50 วัน  และแก๊สยังมีเพียงพอต่อการใช้  ซึ่งในส่วนของสต๊อกน้ำมันนั้น ขณะนี้ยังไม่มีผลกระทบใดๆ
นายสนธิรัตน์ กล่าวเพิ่มเติมว่า กระทรวงพลังงานได้ติดตามเรื่องการขนส่งน้ำมันดิบและน้ำมันสำเร็จรูปที่อยู่ระหว่างการขนส่งในตะวันออกกลางอย่างใกล้ชิด เพราะเรื่องนี้ทางกระทรวงฯได้เตรียมการล่วงหน้ามาหลายเดือนแล้ว เนื่องจากทราบถึงความเปราะบางของสถานการณ์ในตะวันออกกลาง จึงได้ลดสัดส่วนการนำเข้าน้ำมันดิบและน้ำมันสำเร็จรูปจากตะวันออกกลางที่ต้องผ่านช่องแคบฮอร์มุซ จาก 74% เหลือ 50%  และเปลี่ยนไปสู่พื้นที่อื่นที่ไม่มีปัญหา
รวมถึงมีการเตรียมการผลิตน้ำมันดิบในประเทศให้มาก และผลิตน้ำมันสำรองขึ้นมาใช้หากว่ามีปัญหา ฉะนั้น ขอให้ประชาชนอย่าตื่นตระหนก ขอให้มั่นใจว่าเรามีมาตรการรองรับ ไม่มีผลกระทบอะไรรุนแรง แต่อาจมีกระทบต่อตลาดหุ้นบ้าง กระทบต่อค่าขนส่งบ้าง และราคาน้ำมันขยับขึ้นไปบ้าง  อย่างไรก็ตาม จะมีการเชิญประชุมคณะกรรมการบริหารกองทุนน้ำมันเชื้อเพลิง เพื่อประเมินสถานการณ์อีกครั้งในวันที่ 10 ม.ค.นี้.